Разбураныя хаты, зарослыя падворкі. І раптам на лаўцы побач з жылым домам — дзеці. Тут жыве сям’я з дзвюма малалетнімі дзяўчынкамі. Аксана і Ніна ходзяць у пачатковую школу. Іх маці Ірына працуе паштальёнам, праўда, лістоў зараз пішуць мала, збольшага сваякам тэлефануюць. Бацька дзяўчынак — Аляксандр — працуе ляснічым у радыеэкалагічным запаведніку. Ірына гаворыць, што дзяўчатак у вёску Хракавічы ў школу за дваццаць кіламетраў возіць аўтобус. “Як чалавек хоча вучыцца, то настаўнікі дапамагаюць. У другім класе можна запісацца дадаткова на нямецкую мову. Розныя кружкі ёсць, абы грошы. От нямецкі ў месяц каштуе каля васьмі тысяч, — расказвае Ірына. На здароўе і нястачу грошай жанчына не скардзіцца. Гаворыць, што ўсё вырошчваюць на падворку, а дзеці зімой хіба на прастуду хварэюць. Да слова, у вёсцы Двор Савічы былі выяўленыя выпадкі перавышэння нормаў па ўтрыманню радыенуклідаў у малацэ ад кароў з прыватных падворкаў.